Is dié BMW beter as ŉ Golf GTI?Volkswagen se Golf GTI is ŉ staatmaker warm luikrug. Volkswagen Suid-Afrika verkoop derduisende GTI’s elke jaar. Die vierde generasie het Suid-Afrikaners se liefdesverhouding met die GTI weer begin herstel. BMW het nou van ŉ afstand gekyk – en besluit, hoekom kan hulle nie ŉ stukkie van VW se koek steel nie? Wat presies is die 128ti? Dit is ŉ vierwielaangedrewe luikrugmotor, geskoei op BMW se eie Mini Countryman-platform. Daar is ŉ 2.0 viersilinder-turbopetrolenjin wat goeie verrigting bied. Al die bestanddele is daar vir ŉ wenner, maar is die eindproduk meer as die som van sy dele? Met die eerste oogopslag is die BMW se agterkant werklik pragtig. Die syaansig is netjies, maar die ligte en sierrooster voor is vir my nie baie mooi nie. Die binneruim is pure BMW. Die materiale is van ŉ puik gehalte en die bougehalte rateltaai. Die binneruim bied al die luukshede wat mens van ŉ BMW verwag. Daar is ŉ sterk klankstesel, raakskerminligtingstelsel met Android Auto en Apple CarPlay wat draadloos kan koppel – en jou selfoon laai ook sonder ŉ draad op die laaimatjie. Outomatiese ligte, ruitveërs en spoedkontrole hou dinge uiters luuks. Onder die kap bied die 2.0 enjin 180 kW en 380 Nm. Hy kan met sy 8-spoed outomatiese ratkas die blitsbuksie versnel van stilstand tot 100 km/h in 6,3 sekondes en hy sal 243 km/h voluit hol. As ŉ mens nie soos ŉ jaagduiwel jou voet die heeltyd in die mat begrawe nie, kan die 128ti puik brandstofverbruik van 6,8 ℓ/100 km bied. Dis op die pad waar die 128ti sy staal wys. Dit is werklik ŉ lekker produk, én veilig met ses lugsakke, vastrap en stabiliteitsbeheer, sluitweerremme met remkragverspreiding – die lot. Die ritgehalte is heel goed vir dié tipe voertuig – en die padhouvermoë in die kol. Daar is egter een vlieg in die 128ti se salf. Dit is die “run on flat”-bande. Runflats het ŉ baie harde wand. As ŉ mens hard versnel moet die bande reeds hard werk – en die rigiede wande laat die bande nie toe om enige onegalighede in die pad te absorbeer nie. Die resultaat is dat die stuur heeltyd in ŉ mens se hande trek soos die voorwiele oor hobbeltjies, voutjies en gaatjies in ŉ ondeunde pad probeer skarrel. Dit is maklik om die BMW 128ti op te som. Dis ŉ fantastiese produk, veral vir iemand wat nié ŉ Golf GTI wil hê nie. Volkswagen is besig om hul agtste generasie GTI bekend te stel. Een van die Golf se sterkste eienskappe is sy veelsydigheid. Ek dink die BMW gaan moeilik die Golf onttroon. Die 1-reeks lyk só: Topspoed 213 km/h Topspoed 214 km/h Topspoed 243 km/h Topspoed 250 km/h Die reeks word gedek deur ŉ 2 jaar/ onbeperkte km waarborg en 5 jaar/ 100 000 km omvattende instandhoudingsplan. Die kompetisie lyk só: Topspoed 244 km/h Topspoed 230 km/h 9 dienste diensplan Topspoed 250 km/h 5 jaar/ 90 000 km diensplan Topspoed 272 km/h 5 jaar/ 90 000 km diensplan Tussen dié mededingers is die Yaris ŉ ware winskoop – ek kan nie wag om met een te ry nie. Die Alfa sal nou werklik oud wees, maar spesiaal op sy eie manier. Die GTI is die ou staatmaker, en die Honda is peperduur – maar ŉ kar wat my hart geheel en al gesteel het.